CELEX: C2006/237/09
Language: lv
Date: 2006-09-30 00:00:00
Title: Lieta C-301/06: Prasība, kas celta 2006. gada 6. jūlijā — Īrija pret Eiropas Savienības Padomi, Eiropas Parlamentu

30.9.2006   
            
            
               LV
            
            
               Eiropas Savienības Oficiālais Vēstnesis
            
            
               C 237/5
            
         Prasība, kas celta 2006. gada 6. jūlijā — Īrija pret Eiropas Savienības Padomi, Eiropas Parlamentu
   (Lieta C-301/06)
   (2006/C 237/09)
   Tiesvedības valoda — angļu
   Lietas dalībnieki
   
      Prasītāja: Īrija (pārstāvji — D. O'Hagan, pārstāvis, E. Fitzsimons SC, D. Barniville BL)
   
      Atbildētāji: Eiropas Savienības Padome, Eiropas Parlaments
   Prasītājas prasījumi:
   
               —
            
            
               atcelt Eiropas Parlamenta un Padomes 2006. gada 15. marta Direktīvu 2006/24/EK par tādu datu saglabāšanu, kurus iegūst vai apstrādā saistībā ar publiski pieejamu elektronisko komunikāciju pakalpojumu sniegšanu vai publiski pieejamu komunikāciju tīklu nodrošināšanu, un par grozījumiem Direktīvā 2002/58/EK (1) tādēļ, ka tā netika pieņemta, balstoties uz piemērotu juridisko pamatu;
            
         
               —
            
            
               piespriest Eiropas Savienības Padomei un Eiropas Parlamentam atlīdzināt tiesāšanās izdevumus.
            
         Pamati un galvenie argumenti
   Īrija apgalvo, ka Eiropas Kopienas dibināšanas līguma (turpmāk tekstā — “EKL”) 95. panta izvēle kā Direktīvas 2006/24/EK (turpmāk tekstā — “Direktīva”) juridiskais pamats, ir fundamentāli kļūdaina. Papildus Īrija apgalvo, ka nedz EKL 95. pants, nedz kāda cita EKL norma nevar būt piemērots Direktīvas juridiskais pamats. Īrija galvenokārt uzsver, ka vienīgais vai, pakārtoti, galvenais vai svarīgākais Direktīvas mērķis ir veicināt smagu noziegumu, tostarp terorisma, izmeklēšanu, atklāšanu un kriminālvajāšanu. Šādos apstākļos Īrija apgalvo, ka vienīgais pieļaujamais juridiskais pamats Direktīvā paredzētajiem pasākumiem ir Līguma par Eiropas Savienību (turpmāk tekstā — “LES”) VI sadaļa, it īpaši 30. pants, 31. panta 1. punkta c) apakšpunkts un 34. panta 2. punkta b) apakšpunkts.
   Savu argumentu pamatojumam Īrija ir norādījusi, ka no Direktīvas preambulas apsvērumiem un tās pamatnoteikumiem skaidri izriet, ka atsaukšanās uz EKL 95. pantu kā Direktīvas juridisko pamatu ir pilnībā nepiemērota un neatbilstoša. Šajā sakarā tā ir norādījusi, ka Direktīva skaidri un nepārprotami ir paredzēta smagu noziegumu apkarošanai. Līdz ar to Īrija apgalvo, ka tas ir Direktīvas galvenais vai svarīgākais nolūks un faktiski tās vienīgais mērķis.
   Ir zināms, ka uz EKL 95. pantu balstīto pasākumu “smaguma centram” ir jābūt valsts tiesību aktu saskaņošanai, lai gūtu priekšrocības no iekšējā tirgus darbības. Direktīvas noteikumi atteicas uz smagu noziegumu apkarošanu un tie nav paredzēti risināt traucējumus iekšējā tirgū.
   Lai gan traucējumi, kas rodas no atšķirībām valsts tiesību aktos, ir minēti, tie tomēr nav pierādīti.
   Pakārtoti, pat ja pretēji Īrijas galvenajam apgalvojumam viens no Direktīvas mērķiem ir traucējumu vai šķēršļu novēršana iekšējā tirgus darbībā, Īrija apgalvo, ka šis mērķis pēc rakstura ir jāuzskata par vienkārši nejaušu attiecībā uz nosprausto mērķi vai galveno nolūku cīņā pret noziedzību.
   
      (1)  OV L 105, 54. lpp.